大雪歌
作者：陸游
朝代：宋

paragraphs: 長安城中三日雪，潼關道上行人絕。
黄河鐵牛僵不動，承露金盤凍将折。
虬鬚豪客狐白裘，夜來醉眠寶釵樓。
五更未醒已上馬，衝雪却作南山遊。
千年老虎獵不得，一箭横穿雪皆赤。
拏空爭死作雷吼，震動山林裂崖石。
曳歸擁路千人觀，髑髏作枕皮蒙鞍。
人間壮士有如此，胡不來歸漢天子。